ZECE KILOGRAME DE 
URANIU 


MIHNEA COLUMBEANU 


Auzind paşi care se apropiau, portarul fabricii de conserve puse 
deoparte ziarul şi ieşi. Ora era destul de neobişnuită pentru vizite şi, la 
urma urmei, nu-i strica să se mai dezmorţească. 

Soarele după-amiezii începuse să coboare spre capătul aleii asfaltate din 
faţa intrării, unde se vedeau trei siluete. Aruncau umbre alungite, ale căror 
capete tocmai începeau să pipăie picioarele portarului. Bătrînul miji ochii, 
dar lumina puternică din spatele celor trei le ascundea trăsăturile. Destul de 
mici de statură, păreau mai degrabă nişte băieţandri. Pe măsură ce se 
apropiau, începură să li se distingă chipurile. Portarul îşi şterse ochelarii şi 
şi-i potrivi mai bine pe nas. Degeaba: străinii arătau la fel de ciudat ca la 
început. Purtau nişte costume de-a dreptul trăznite, ca la un bal mascat, iar 
feţele le erau vopsite într-o culoare maroniu-violetă. Părul, de asemenea, 
depăşea orice închipuire: bine, dom'le, oameni serioşi erau ăştia? După ce 
că umblau netunşi, să se mai şi cănească pe cap cu albastru! Mare Ți-i 
grădina!... 

Pe cînd cugeta el aşa, cei trei ajunseră în faţa lui şi se opriră. Nu, nu 
erau copii! Deşi nu depăşeau înălțimea unor adolescenţi, chipurile lor 
trădau în mod vădit o vîrstă destul de înaintată. Cel din mijloc, care ţinea în 
mînă ceva în genul unei serviete diplomat dintr-un material transparent, 
zîmbi şi spuse, cu o voce metalică, egală şi, dacă nu tocmai expresivă, în 
orice caz plăcută pentru auz: 

— Bună ziua! 

— ...Ziua! răspunse circumspect portarul, cercetîndu-i în continuare, 
pentru a constata, cu şi mai mare uimire, că aveau în spate un soi de raniţe 
nu prea mari, din acelaşi material cu „servieta”, în care se puteau observa 
tot felul de instalaţii ciudate. 

— Permiteţi-mi să vă spun cine sîntem, urmă politicos noul sosit. 
Facem parte dintr-o misiune de cercetări de pe planeta Ny, a şasea din 


sistemul Cx-16. În urma unui regretabil accident, echipajul nostru şi-a 
pierdut recent toată rezerva de uraniu. Aparatura navei a detectat pe planeta 
dumneavoastră cantităţi însemnate de uraniu, atît sub formă de zăcăminte, 
cît şi în stocuri. Cum misiunea noastră nu dispune de utilajele necesare 
extragerii şi prelucrării minereului, ne-am îndreptat spre acest depozit. Vă 
rugăm să binevoiţi a ne ajuta, dîndu-ne cu titlu de împrumut o cantitate 
echivalentă, în sistemul dumneavoastră de măsură, cu zece kilograme şi 
patru virgulă cinci grame. Vi le vom înapoia de îndată ce vom reveni pe 
planeta Ny. 

Bătrînul ascultă toată această vorbărie cu gura căscată. Cînd văzu că 
interlocutorul său şi-a încheiat discursul şi tace cu un zîmbet deferent pe 
buze, în aşteptarea răspunsului, încercă să îngaime ceva, dar nu reuşi decît 
să scuipe cu ciudă pe alee, smulgîndu-şi chipiul din cap pentru a-şi trece o 
mînă nervoasă prin părul alb, tuns perie. 

— Vă deranjează, cu ceva rugămintea noastră? întrebă îngrijorat cel din 
mijloc. 

Asta întrecea orice măsură! Jignit pînă în adîncul sufletului, portarul se 
stropşi la ei: 

— T-ascultaţi, mă, fraților, ce-i măgăria asta!? Nu mă vedeţi că-s om 
bătrîn? 

Cel din stînga, un individ ceva mai înalt, cu nasul ca o smochină uscată, 
spuse: 

— V-am jignit cu ceva? Ne cerem... 

— Ce „jignit”, ce „ceva”! se răsti portarul. Lăsaţi-vă de cioace şi 
căraţi-vă d-acia imediat! Nu vă” ruşine? 

— Vă rugăm să ne iertaţi, dar nu înţelegem cu ce v-am supărat! se 
apără, cel din mijloc, clipind nedumerit din ochii săi rotunzi şi gălbui, ca de 
cucuvea. 

Calmul cu care cele trei paţachine continuau să facă pe proştii îl scotea 
din minţi pe bietul portar. Se înroşise, transpirase, ochii îi ieşiseră din 
orbite, injectaţi şi înlăcrimaţi. Nu se mai putea stăpîni şi ţipa la ei răguşit, 
agitîndu-şi braţele: 

— Cui vindeţi voi, mă, gogoşi d-astea!? Ce „sistem”, ce „furaniu”, ce, 
mă, credeţi că-s tîmpit? 

— Ah, asta era! se lumină la chip, devenind aproape bej, individul cu 
nasul ca o smochină. Vă surprinde proveniența noastră! 

— Ne ia drept co-planetari de-ai lui! se amestecă, pițigăiat, şi cel de-al 
treilea, ale cărui urechi, pleoştite şi cam zbîrcite, semănau cu două frunze 
veştede. 


— Mda, e firesc să vă vină greu a crede că aveţi în faţă locuitori ai altei 
lumi, murmură individul din mijloc. Din cîte ştim, planeta dumneavoastră 
nu a mai avut contacte cu alte civilizaţii. Totuşi, vă rugăm insistent, permi- 
teţi-ne să vă dovedim cine sîntem! 

Tonul categoric şi totodată politicos, deopotrivă cu privirea fermă, 
pătrunzătoare, ce-l însoțea, fură de natură să-l mai calmeze pe portar, cel 
puţin pentru moment. Îşi scoase din nou chipiul şi se şterse pe frunte cu o 
batistă albă în carouri lila. 

— De, mă, băieţi... murmură el încurcat. Văz că vorbiţi frumos, ca 
oamenii cu carte... Da” să nu vă rîdeți d-un om bătrîn, că nu se cade... 

— Nici nu intenționăm! răspunse cel cu ochi de cucuvea. De altfel, iată 
indicatorii noştri individuali! 

Şi toţi trei întinseră spre portar mîna dreaptă, astfel încît acesta putu 
văzu, în podul fiecăreia dintre cele trei palme mov-cafenii, cîte un cerc de 
mărimea unei monezi, împărţit în numeroase sectoare colorate diferit, în 
tonuri palide. 

Cum, însă, neobişnuiţii „indicatori individuali” care îi fuseseră pre- 
zentaţi nu-i spuneau mare lucru, bătrînul, după ce-i privi cîteva momente 
clipind nedumerit, îşi ridică din nou ochii asupra celor trei, cîntărindu-i 
îndelung din priviri. Puteau fi... sau nu... parcă-parcă... Ochii i se opriră pe 
nasul celui din stînga. Rînjind, îi făcu semn cu degetul: 

— Ia vino matele puţintel... 

Cei interpelat se supuse. Continuînd să se hlizească, portarul îl apucă de 
nas. „Smochina uscată” se întinse, dar nu se desprinse. Acelaşi lucru se 
întîmplă şi cu „frunzele” ce-i slujeau drept urechi celui din dreapta. Hotărît 
lucru, erau adevărate. Şi al dracului de fierbinţi! Toată ziua trebuie să fi 
umblat ăştia, i-a bătut zdravăn soarele-n cap, de ard în halul ăsta! Da’... Ia 
stai! N-or fi cumva scăpaţi de la?... Dar, orişicît, nasurile... urechile... Şi, la 
urma urmei, culoarea pielii... 

Portarul scoase din nou batista, o înmuie în salivă şi frecă de cîteva ori, 
apăsat, pielea celui cu ochi de cucuvea. Nu se ştergea şi pace! 

Între timp, cei trei începuseră să dea semne de nerăbdare. Individul din 
dreapta îşi drese glasul de cîteva ori şi, în sfîrşit, spuse: 

— Sper că v-aţi convins că nu sîntem deghizați. 

— Asta cam aşa-i, ce-i drept, răspunse şovăitor portarul. Da” cum c-aţi 
fi din... de pe... vorba aia... 

— Mă rog. În fond, dacă ne credeți de-ai dumneavoastră, cu atît mai 
bine. Nu aţi avea nici un motiv să nu ne daţi uraniul de care avem nevoie. 

Bătrînul îi privi uimit pe deasupra ochelarilor: 

— lo” să vă dau furaniu? 

— Desigur! Nu este aceasta o fabrică de alimente? 

— Io” să vă dau furaniu!? repetă tîmp portarul. Da” io’, păcatele mele, 
ce putere pot eu să am? Eu păzesc poarta, mi-s portar, de un” să vă dau eu 
furaniu? Auzi vorbă! Eu, portaru”, să le dau furaniu! 

— Bun, atunci cine ne poate da? se interesă răbdător cel cu servieta. 

— Cine! Păi... directorul.. Ştiu eu? Vorbiţi cu dînsu”! 

— Foarte bine! Unde îl putem găsi? 

— Păi şefu” ăl mare nu-i aici, e dus de f'o săptămînă. Îi ţine locu’ 
adjunctu”... 

— Şi adjunctul acesta e aici? 

— Aici. Staţi numa” o secundă, că-i dau eu un telefon... 

Complet năucit, portarul reintră în cămăruţa sa. Rămaşi singuri, cei trei 
se priviră zîmbind. 

— În ce hal l-a zăpăcit contactul cu noi! spuse compătimitor coman- 
dantul. Uite, nu mai ştie ce să facă... Pierde vremea la fono-video-holo- 
transmiţător. 

— Ciudate fiinţe pe-aici, murmură secundul scărpinîndu-se la rădăcina 
nasului său mare. E prima oară că stau de vorbă cu un locuitor al unei lumi 
închise, non-cosmice. Au un aer atît de primitiv... Tu, ca sociolog, ce 
părere ai? se întoarse el spre cel de-al treilea. 

— Înapoiaţi, într-adevăr... răspunse acesta cu glasul său subțire. 
Codexul planetar nu spune prea multe despre ei. Se află de-abia la 
începutul etapei terțiare. Cert este că nu au reuşit încă să intre în contact cu 
nici o altă civilizație. Nu se pune, deci, problema beligeranţei. 

— Ar putea fi totuşi agresivi prin firea lor, nu crezi? interveni coman- 
dantul. 

— Agresivi? Nu. Vezi că adoptă din capul locului defensiva? Şi apoi, de 
vreme ce folosesc uraniul, e clar că sînt animați de scopuri constructive. 
Nu uitaţi că au ajuns, totuşi, în faza a treia... 

— Dacă ţin eu bine minte, cei de pe Ai-IV erau în faza cuaternară 
avansată! Ceea ce nu i-a împiedicat să-şi distrugă semenii de pe satelitul 
planetei lor cu arme chimice! obiectă secundul. 

— Asta, dragul meu, s-a întîmplat acum două milioane de revoluţii 
nyestre, la circa cinci mii de ani-lumină de aici! îl temperă comandantul. 

— ŞI, de altfel, toate civilizațiile din sistemul Af-5 erau războinice. 
Euthanatharea lor a fost votată în unanimitate, preciză sociologul, adău- 
gînd: a fost ultima operaţie de euthanathare de atunci încoace. 

— Sper să nu devină penultima într-un timp foarte scurt... spuse secun- 

dul, gînditor. 

— Tu le porți pică pentru că te-a tras de nas cam tare băştinaşul de 
acolo! îl tachină comandantul amuzat. Unde mai pui că au nişte mîini reci 
ca aerul lichid. 

— Uite-l! puse sociologul capăt discuţiei. 

Portarul revenea, ceva mai liniştit. 

— Am vorbit cu directoru” adjunct, vă primeşte! îi înştiință el încîntat. 
Hai! Să vă fac bonurile de intrare! 

— Mulţumim, sînteţi prea amabil! se înclină sociologul. 

— Buletinele dumneavoastră, vă rog! 

Cei trei rămaseră perplecşi. 

— Ce, nu-i clar? Dă buletinele, să vă fac bonurile! insistă portarul, cu 
mîna întinsă. 

— Nu înţeleg la ce vă referiţi, răspunse comandantul. 

— Dumneavoastră nu aveţi buletine de identitate? se holbă omul ca la 
nişte picaţi din Lună, sau, în fine... 

— Probabil că e vorba de o uzanţă locală... presupuse sociologul. 

— Etapa a treia! aminti, sceptic, secundul. 

— Să ştii că ai dreptate! spuse comandantul şi se întoarse spre portar, 
surîzînd: 

— Chiar credeţi că şi noi, pe Ny, avem identitatea înscrisă în... „bule- 
tine”? 

— Př’, cum vine asta?... Unde s-a mai pomenit oameni fără buletine? nu 
se lăsă bătrînul. 

Secundul începea să dea semne de nervozitate: 

— Dacă vă referiţi la indicatorii individuali, asta e tot ce vă putem oferi! 
îi prezentă el, din nou, palma. 

— Va să zică aşa... Nu aveţi buletine! se îmbăţoşă portarul, ignorînd 
complet cerculeţul multicolor din palma secundului. Bine! Ei, să vă văd 
ce-o să-i spuneţi directorului adjunct! 

Şi le întoarse spatele, nemulţumit şi plin de importanţă. 


II 


Însoţitorul care-i condusese îi introduse pe cei trei vizitatori în biroul 
adjunctului, nereuşind să-l rețină afară pe portar, care se strecură repede 
înăuntru, curios să vadă, aşa cum declarase, „ce-or să-i spună directorului 
adjunct”. 


Adjunctul era un bărbat înalt, destul de tînăr, uşor încărunțit, în halat 
albastru, avînd prinsă pe piept o carte de vizită îmbrăcată în material 
plastic. Se ridică din dosul biroului său masiv, ce ocupa mai mult de 
jumătate din încăpere, şi, după ce îi cercetă cîteva clipe, nesigur, pe cei trei, 
se decise să vorbească: 

— Domnilor... Crezusem că e vorba de o farsă... Dar am senzaţia că în 
loc de farsă, trăiesc un eveniment unic... fără precedent în istoria planetei 
noastre. Vă rog să-mi acordaţi cinstea de a vă strînge mîna! 

Intuind despre ce era vorba, comandantul navei Ny-88 întinse mîna 
stîngă cu un gest nesigur. Delicat, adjunctul i-o strînse tot cu stînga. 

— Dar sînteţi uluitor de” fierbinţi! constată el surprins. Sper că nu aveţi 
de suferit de pe urma climei noastre! 

— Noi, la rîndul nostru, vă găsim deosebit de reci! replică sociologul, în 
timp ce-şi dădeau mîna. 

— Probabil combustiile interne au loc la intensități diferite, propuse 


are i o e l SORA BANARI E: E7 
kE ot ce se poate. n orice caz, á MUNCHEN, CEAȚĂ / 
vă asigur că simt in acest moment, in 


suflet, o căldură incomparabil mai 
mare, şi asta datorită întîlnirii noastre 
de gradul III! 

— Vă sîntem îndatoraţi! 

— Apreciem! răspunseră, în ace- 
laşi timp, comandantul şi sociologul. 

Secundul întinse şi el mîna, fără 
un cuvînt. 

— Puteţi spune că aţi avut noroc! 
urmă adjunctul. Puţini oameni ar fi 
fost dispuşi să vă creadă din primul 
moment. Se întîmplă ca eu să fiu 
unul dintre ei. Credeţi-mă că sînt mai 
mult decît onorat: eu, primul care să 
întîmpine vizita unor fiinţe extra- 
terestre! 

— ŞI noi sîntem onoraţi, se încli- 
nă secundul, cu politeţe reţinută. 

— Oricum, dumnealui a fost cu 
adevărat primul! arătă comandantul 
spre portar, care, fără să se simtă 

cîtuşi de puţin jenat de înghesuiala din birou, sporită şi mai mult de 
prezenţa sa, îi privea cu gura căscată. 

— Eh, dumnealui! aruncă adjunctul cu un uşor dispreţ. Sper că nu v-a 
creat dificultăţi! 

— Mă rog, micile accidente ale oricărei întîlniri de gradul trei! spuse 
sociologul, bine dispus. 

— Îşi face şi el datoria... Dar vă rog! Vă rog să luaţi loc! îi invită 
adjunctul în timp ce, chipurile pentru a le oferi cîte un scaun, se strecură 
lîngă portar şi-i şuieră încet un „şterge-o!” neauzit decît de sociolog, care 
rămase puţin nedumerit. Odată subalternul său concediat, adjunctul se 
întoarse din nou spre oaspeţi, numai lapte şi miere: 

— Da, domnilor!... Păi... sper că nu aveţi nimic împotrivă ca, pînă la 
sosirea autorităților, să stăm puţin de vorbă în linişte, la o... Hm! Nici nu 
ştiu... Dumneavoastră obişnuiţi să consumaţi... infuzii... cafea?... 

Comandantul îşi privi colegii, apoi întrebă zîmbind: 

— „Cafea”? Este un aliment pe bază de uraniu? 

— Pe bază de uraniu?!? exclamă adjunctul şi izbucni într-un rîs 
nestăvilit. Formidabil! Aveţi un umor savuros! E adevărat că deţinem... 
uraniu în cantităţi considerabile, dar... 

Secundul, ca de altfel şi ceilalți doi, nu avea nici cea mai vagă idee prin 
ce anume stîrniseră o asemenea ilaritate. Întrebă nedumerit: 

— Dumneavoastră nu vă hrăniţi cu uraniu? 

— Să ne hrănim cu uraniu?!? Cel mult în sens metaforic. Dar de ce? Te 
pomeneşti că... dumneavoastră?... 

— Da, într-adevăr. De aceea am fost atît de surprinşi, Spuneţi-mi, însă: 
semenii dumneavoastră cu ce element se alimentează? se grăbi sociologul 
să se intereseze. 

Secundul interveni: 

— Avînd în vedere situația noastră, deja extrem de critică, am fi mult 
mai liniştiţi dacă am purta discuţiile pe teme alimentare după ce uraniul va 
fi ajuns la bordul navei. 

Adjunctul se încruntă: 

— La bordul navei? Uraniu de la noi??? 

— Nu v-a informat colegul dumneavoastră? 

— Care coleg? A, portarul... se lămuri adjunctul, neobservînd că cel în 
cauză tocmai îşi strecurase din nou capul în încăpere. Ei, a îndrugat el 
ceva, dar mare lucru n-am înţeles. 

— În cazul acesta mă văd nevoit să vă explic şi dumneavoastră scopul 
vizitei noastre. 


Secundul îl puse pe adjunct la curent, în cîteva cuvinte, cu situaţia lor, 
precizînd că, în momentul de faţă, organismele lor funcționau exclusiv pe 
baza ultimei raţii de uraniu, consumată cu puţin timp înaintea accidentului. 
Efectul ei avea să mai dureze pînă a doua zi în zori, ceea ce făcea cît se 
poate de stringentă necesitatea dobîndirii cantității necesare de uraniu, care 
să ajungă de îndată la bordul navei pentru a fi prelucrat şi transformat în 
alimente. Şi încheie cu asigurarea că, odată reîntorşi pe planeta lor, vor 
trimite înapoi uraniul împrumutat, o dată cu prima misiune diplomatică — 
prilej minunat de a statornici relaţii de colaborare şi prietenie între cele 
două planete. 

— Da, desigur, evident... aprobă cu gravitate adjunctul. Dar spuneţi-mi, 
care este consumul mediu de... uraniu al unui individ? 

— Nu este vorba de un consum „„mediu”, ci de o valoare exactă, răs- 
punse sociologul zîmbind. Calculînd necesităţile celor zece membri ai 
expediției noastre şi avînd în vedere şi consumul mult mai mare de energie 
solicitat organismului de suportarea salturilor hiperspaţiale, am ajuns la 
cifra de zece kilograme şi patru virgulă cinci grame de uraniu, repre- 
zentînd, evident, strictul necesar. Rezerva pierdută era, oricum, mult mai 
mare. 

— Da, înţeleg, înţeleg, murmură adjunctul, sincer impresionat. Dar, 
apropos: avem vreo şansă să recuperăm, în vreun fel, uraniul pierdut? 

Secundul se uită la comandant, comandantul la sociolog, sociologul la 
portar, iar portarul la toată lumea. 

În fine, comandantul, simțindu-se vădit penibil, i se adresă din nou ad- 
Junctului: 

— N-am fost suficient de limpezi? V-am spus de la început, acesta este 
însuşi scopul vizitei noastre! Am venit special pentru a vă cere ajutorul! 

Adjunctul clipi din ochi: 

— Uraniul... 

— Uraniu. Ceea ce dumneavoastră numiţi „zece kilograme”! 

Şi-şi deschise, cu un gest demonstrativ, „servieta”. 

Directorul adjunct zîmbi indulgent, ca în faţa unor copii uşor arieraţi: 

— Dar eu nu am nici o posibilitate să vă dau uraniu... 

— Cum, resursele de pe propria dumneavoastră planetă nu vă aparţin?! 
exclamă secundul, nevenindu-i să creadă. 

— Ei, nu-i aşa de simplu... 

— De ce nu e simplu? Dumneavoastră nu sînteţi un cetăţean al acestei 
planete? se amestecă şi sociologul. 

— „Cetăţean al planetei”... Da, evident că sînt... Mai încape vorbă? 

— Deci, făcu comandantul corolarul, vă împiedică ceva, ca reprezentant 
al planetei dumneavoastră, să acordaţi unor cetăţeni ai altei planete, aflați 
în pericol de moarte iminentă, ajutorul pe care vi-l solicită? 

În timp ce vorbea, comandantul putu observa pe faţa celuilalt o succe- 
siune de expresii ale căror înţelesuri nu reuşea să le sesizeze. În fine, auzi 
răspunsul: 

— Dragi prieteni, spuse adjunctul plin de importanţă, o asemenea pro- 
blemă depăşeşte cu mult atribuţiile mele. Reprezint guvernul unui stat... 

— Stat”? se încruntă secundul. 

— „Interesele unei întregi naţiuni. Atît uraniul, de care faceţi atîta caz, 
cît şi produsele alimentare existente în această unitate, şi în general toate 
roadele economiei naționale, aparțin ţării şi nici eu, nici oricine altcineva 
nu poate dispune de ele după bunul lui plac. Orice tranzacție, comercială 
sau de altă natură, se face sub girul unei legislații precise, a cărei încălcare 
se pedepseşte cu mare severitate... 

Comandantul simţea că se învineţeşte de nervi. Deşi cele mai multe 
dintre cuvintele adjunctului îi erau necunoscute, sau cel mult îi aminteau de 
nişte termeni obscuri prezenți de multă vreme numai în scrierile istorice şi 
asupra cărora numai sociologul l-ar fi putut lămuri, începea să sesizeze, 
printre toate aceste non-sensuri, perspectiva unui refuz din ce în ce mai 
amenințător... 

Mai calm, secundul întrebă: 

— Înţeleg, deci, că nu există nici o cale să ni se împrumute cele zece 
kilograme de uraniu care ne-ar salva viaţa? 

— A, vai de mine, cum să nu?!? Ne credeţi chiar atît de haini la suflet? 
Ca să nu mai vorbesc de prestigiul planetei noastre! Vom da telefon şi în 
cel mai scurt timp vă veţi afla în faţa unui reprezentant al autorităţilor, cu 
care veţi putea trata în mod concret, direct, şi vă asigur că sînt toate şansele 
de a obţine, fără nici o greutate, emiterea ordinului de livrare. Dar, pînă 
obţin legătura, chiar nu vreţi să încercaţi o cafea naturală? 


III 


Delegatul guvernamental era un bărbat între două vîrste, cu părul creţ şi 
cărunt, tuns destul de scurt, şi ochii mici, scufundaţi între pleoapele gră- 
suţe. Întreaga sa figură părea să degaje o bonomie încîntătoare. Deloc jenat 
de prezenţa unor oaspeţi atît de simandicoşi, cedase căldurii ce încă mai 
persista şi-şi scosese vestonul gri de stofă fină, rămînînd într-o cămaşă 

portocalie, cu o lalea mică, neagră, brodată lateral, pe porțiunea ce-i aco- 
perea pîntecul emisferic, peste care se revărsau apele argintii ale unei cra- 
vate late. Vorbea sigur de sine, cu o voce de bas, egală şi calmă: 

— Înţelegem perfect situația dumneavoastră şi sîntem nespus de 
bucuroşi că avem posibilitatea să vă ajutăm. lată cum vom proceda: mîine 
dimineaţă voi convoca guvernul ţării, într-o sesiune extraordinară care sper 
să se poată întruni cel mai devreme vineri... 

— „Vineri”?!?.. 

— Da. Oh, scuzați-mă!... E un termen specific. Mă refeream la ziua a 
cincea a săptămînii în curs. Desigur, în sesiune se va aborda şi problema 
doleanței dumneavoastră. Fără îndoială, va fi rezolvată, în principiu, favo- 
rabil. Nu va mai lipsi decît consensul Congresului de la Geneva cu privire 
la identitatea dumneavoastră extraterestră şi veți putea intra, neîntîrziat, în 
posesia uraniului. 

Aşezaţi în şir pe canapeaua cu perne moi de satin verde din sala de 
protocol, cei trei îl priveau pierduţi. Cu greu, sociologul reuşi să întrebe: 

— De ce trebuie neapărat să dovedim că sîntem... extratereştri? Dacă 
am fi fost de aici nu am fi putut primi uraniul? 

— Asta nu are nici cea mai mică importanţă! replică jovial delegatul. Să 
nu credeţi că ne pretăm la discriminări. Pur şi simplu este necesară legiti- 
marea dumneavoastră ca solicitanți. Pentru alcătuirea procesului verbal, a 
documentelor comerciale, contractelor... 

— Ce fel de proces?... întrebă sociologul, dar secundul îl opri cu un gest 
ŞI i se adresă delegatului cu o voce incoloră: 

— Continuaţi, vă rog. 

— Da. Deci, e necesară o identificare oficială. Şi de vreme ce nu deţi- 
neţi acte de identitate, să zicem că trupurile dumneavoastră, prin interme- 
diul particularităților lor anatomice, vă vor servi drept... „paşapoarte”! 

Şi slobozi o scurtă rafală hohotitoare, amuzat de propria sa glumă. 
Sociologul profită de întrerupere pentru a interveni: 

— Vă garantez că nu este nevoie de nici un congres! Oricine, chiar şi 
dumneavoastră, examinîndu-ne mai atent, vă veţi putea da seama că nu 
facem parte din nici una dintre speciile acestei planete. 

— Vai de mine, cum vă puteţi închipui aşa ceva? ripostă delegatul, 
aproape jignit. Este o problemă care depăşeşte cu mult atribuţiile mele de 
om politic, cu atît mai mult cu cît un asemenea examen medical, absolut 
fără precedent, nu poate fi omologat decît de un for cu totul special, recte, 
Congresul de la Geneva. Şi dat fiind ineditul situaţiei, vă garantez că sînt 
şanse mari să obţinem întrunirea Congresului în cel mult cîteva luni! 

— Cîteva luni... repetă rece secundul. E o problemă de ore, înţele- 
geţi-ne! 

— Să nu exagerăm! i-o tăie delegatul. Renunţaţi pentru o bucată de timp 
să vă hrăniţi cu uraniu şi vă garantez că nu veţi fi dezamăgiţi. Condiţiile de 
masă şi cazare de la cantina şi vila noastră, unde vă invităm să petreceţi o 
delicioasă... 

— Nu vrem să petrecem o delicioasă la cantina şi vila voastră! explodă 
comandantul, sărind din canapeaua în ale cărei perne moi, umplute cu puf 
de gîscă, se scufundase. Vrem uraniu! Zece kilograme! Încap în geanta 
asta! Sînteţi o planetă bogată, aveţi uraniu din belşug! Ce vă costă să ne 
daţi zece kilograme? Şi numai cu împrumut! Ca să ne salvaţi viaţa! 

Şi se prăbuşi înapoi, sfîrşit, secat de efort. Pernele verzi îl înghiţiră 
aproape cu totul. 

Ceva mai calm, secundul dădu cîteva lămuriri; 

— Organismele noastre nu tolerează alt fel de hrană. Uraniul este sin- 
gura substanţă capabilă să le asigure energia necesară, fiind totodată com- 

atibil cu structura noastră anatomică. ; 
A explicat directorului adjunct A Aa D mE FE 
AS e LONPITI PRIELNICE . PUTEM 
situația exactă. Dacă mîine dimineață : 
nu ne luăm raţia de uraniu, funcțiile 
vitale vor înceta. 

Delegatul îi ascultă grav. Apoi, 
ridică un deget şi pronunţă pe un ton 
sentenţios: 

— Nu este admisibil ca o misiune 
spaţială să pornească la drum fără să 
prevadă atari accidente. Noi înşine, 
care explorăm spaţiul cosmic de cî- 
teva decenii, nu ne-am izbit niciodată 
de situaţii limită. Cu atît mai mult, 
pentru o civilizaţie avansată ca a 
dumneavoastră, o asemenea atitudine 
este de-a dreptul iresponsabilă! 

— Aveţi dreptate, aveţi perfectă 
dreptate, răspunse secundul, făcînd 
eforturi vizibile să-şi păstreze calmul, 
dar acum este din păcate prea tîrziu 
pentru morală, faptul s-a consumat. 
Acum nu mai contează decît viețile 

noastre! Vă conjurăm!! Daţi-ne uraniul!!! 

— ŞI ce voi scrie pe documentul ce-l voi semna? Locuitori ai planetei 
Ny? Nu numai că mă vor da afară din slujbă, dar risc să mă şi lege! Pe 
mine, care în viaţa mea n-am pus mîna pe vreo carte ştiinţifico-fantastică! 

— De ce, de ce?!? insistă şi sociologul. După ce vom reîncepe să ne 
hrănim, vă vom sta la dispoziţie cît doriţi! Au să se efectueze examenele 
medicale, le va omologa congresul acela, totul se va oficializa! Formalită- 
tile pot să aştepte, vieţile noastre însă — nu! 

— Dumneavoastră îmi cereţi să comit un act absolut iresponsabil! se 
supără delegatul. Ca şi cum mi-aţi propune să semnez un document în alb! 
Mă îndoiesc că dacă acolo, pe planeta dumneavoastră, v-ar veni cineva cu 
o astfel de pretenţie, aţi face-o. În orice caz, noi sîntem o societate evo- 
luată, complexă, am atins un nivel deosebit de ridicat al conştiinţei sociale, 
ne bazăm pe un sistem de legi riguroase, inviolabile, a căror încălcare ar 
constitui din partea mea un flagrant act antisocial, de-a dreptul inconştient: 
Aveţi vă rog răbdare, vom proceda conform legii, metodic, civilizat, fără să 
ne pierdem capul şi să ne jucăm cu prevederile legislației noastre şi vă 
garantez că în cîteva luni totul va fi bine. Dacă nu vreţi să aveţi răbdare 
pînă atunci, cu atît mai rău pentru dumneavoastră. În orice caz, eu sînt cu 
conştiinţa curată: încă dinainte de a porni încoace am dat dispoziţie să vi se 
rezerve un apartament la vilă şi trei raţii alimentare la cantină. Care încă vă 
mai aşteaptă!... 


Epilog 


În epava navei de cercetări Ny-88, pe lîngă trupurile neînsufleţit ale 
membrilor echipajului, au fost găsite un jurnal de bord înscris în memoria 
computerului central şi un codex planetar care, în completarea paragrafului 
referitor la a treia planetă a sistemului solar So-9, purta următoarea notație, 
făcută de sociologul expediției în ultimele sale momente de viaţă: 

„Civilizație incapabilă de comunicare, de valoare civico-spaţială nega- 
tivă; aparențele terțiare ascund de fapt un regres pronunţat spre secundarul 
mijlociu; extrem de nocivă; recomandăm euthanatharea neîntîrziată”. 

Recomandarea a tost votată în unanimitate. În cel mai scurt timp, canti- 
tăți uriaşe de materii cu proprietăţi ucigătoare, recoltate din Continentul 
Sălbatic, luau calea trans-localizatoarelor spaţiale cuplate pe coordonatele 
planetei So-9, comandată la euthanathare prin acțiunea redutabilei arme 
chimice a nyeştrilor... 

„„.Şi aşa se face că, de cîtva timp, pămîntul a căzut pradă unei aparent 
inexplicabile ploi de obiecte ciudate: ouă ceva mai mici decît ale unei 
bibilici, fructe de mărimea unor cireşe, dar avînd consistenţa pătlăgelelor 
roşii, verzişoare cam cît merele, tuberculi din familia cartofilor, de aseme- 
nea foarte mici, şi multe altele, în majoritate puternic alterate ca efect 
secundar al trans-localizării spațiale. Este adevărat că pînă în prezent nu s-a 
înregistrat nici o victimă, dar pămîntenii au cam început să se plictisească, 
pentru că stratul de legume şi fructe alterate căzute din cer a cam atins 
grosimea de doi metri, uniform răspîndită pe toată suprafaţa planetei, şi 
ploaia, căreia nimeni nu i-a putut găsi vreo explicaţie logică, nu pare deloc 
decisă să înceteze, aşa că ne întrebăm, în mod firesc: dacă o ţine tot aşa, 
unde vom ajunge? 


GNT SA EU ÎN 
SPATELE PUMNEA - 
VOASTRA.. 

